**學記第十八** （繁體 註音）

發慮憲，求善良，足以謏（小xiǎo）聞，不足以動眾。就賢體遠，足以動眾，未足以化民。君子如欲化民成俗，其必由學乎！

玉不琢，不成器；人不學，不知道。是故，古之王者建國君民，教學爲先。《兌（説yuè）命》曰：“念終始典于學。”其此之謂乎！

雖有嘉肴，弗食，不知其旨也；雖有至道，弗學，不知其善也。是故，學然後知不足，教然後知困。知不足，然後能自反也；知困，然後能自强（qiǎng）也。故曰：教學相長（zhǎng）也。《兌命》曰：“學（斆xiào）學半。”其此之謂乎！

古之教者，家有塾，黨有庠（xiáng），術（遂suì）有序，國有學。比年入學，中年考校。一年視離經辨志，三年視敬業樂羣，五年視博習親師，七年視論學取友，謂之小成。九年知類通達，強立而不反，謂之大成。夫然後足以化民易俗，近者說（yuè）服，而遠者懷之。此大學之道也。《記》曰：“蛾（蟻yǐ）子時術之。”其此之謂乎！

大學始教，皮弁（biàn）祭菜，示敬道也；《宵（小xiǎo）雅》肄（yì）三，官其始也；入學鼓篋（qiè），孫（遜）其業也；夏（榎jiǎ）楚二物，收其威也；未卜禘（dì），不視學，游其志也；時觀而弗語，存其心也；幼者聽而弗問，學不躐（liè）等也。此七者，教之大倫也。《記》曰：“凡學，官先事，士先志。”其此之謂乎！

大學之教也，時教必有正業，退息必有居學。不學操縵（màn），不能安弦；不學博依，不能安《詩》；不學雜服，不能安禮；不興其藝，不能樂學。故君子之於學也，藏（cáng）焉，脩焉，息焉，遊焉。夫然，故安其學而親其師，樂其友而信其道，是以雖離師輔而不反。《兌命》曰：“敬孫（遜）務時敏，厥（jué）脩乃來。”其此之謂乎！

今之教者，呻其佔（笘shān）畢，多其訊言；及于數進，而不顧其安；使人不由其誠，教人不盡其材；其施之也悖，其求之也佛（拂fú）。夫然，故隱其學而疾其師，苦其難而不知其益也。雖終其業，其去之必速。教之不刑，其此之由乎！

大學之法，禁於未發之謂豫，當其可之謂時，不陵節而施之謂孫（遜），相觀而善之謂摩。此四者，教之所由興也。

發然後禁，則扞（hàn）格而不勝；時過然後學，則勤苦而難成；雜施而不孫，則壞亂而不脩；獨學而無友，則孤陋而寡聞；燕朋逆其師；燕辟（pì）廢其學。此六者，教之所由廢也。

君子既知教之所由興，又知教之所由廢，然後可以爲人師也。故君子之教喻也：道而弗牽，强而弗抑，開而弗達。道（導dǎo）而弗牽則和，强（qiǎng）而弗抑則易，開而弗達則思。和易以思，可謂善喻矣。

學者有四失，教者必知之。人之學也，或失則多，或失則寡，或失則易，或失則止。此四者，心之莫同也。知其心，然後能救其失也。教也者，長（zhǎng）善而救其失者也。

善歌者使人繼其聲，善教者使人繼其志。其言也，約而達，微而臧（zāng），罕譬而喻，可謂繼志矣。

君子知至學之難易，而知其美惡（è），然後能博喻；能博喻，然後能爲師；能爲師，然後能爲長（zhǎng）；能爲長，然後能爲君。故師也者，所以學爲君也。是故擇師不可不慎也。《記》曰：“三王四代唯其師。”此之謂乎！

凡學之道，嚴師爲難。師嚴然後道尊，道尊然後民知敬學。是故君之所不臣於其臣者二：當其爲尸，則弗臣也；當其爲師，則弗臣也。大學之禮，雖詔（zhào）於天子，無北面，所以尊師也。

善學者，師逸而功倍，又從而庸之；不善學者，師勤而功半，又從而怨之。善問者如攻堅木，先其易者，後其節目，及其久也，相說以解。不善問者反此。善待問者如撞鐘，叩之以小者則小鳴，叩之以大者則大鳴，待其從容，然後盡其聲。不善荅問者反此。此皆進學之道也。

記問之學，不足以爲人師。必也其聽語乎。力不能問，然後語（yù）之；語之而不知，雖舍之可也。

良冶（yě）之子，必學爲裘；良弓之子，必學爲箕（jī）；始駕馬者反之，車在馬前。君子察於此三者，可以有志於學矣。

古之學者，比物醜類。鼓無當於五聲，五聲弗得不和。水無當於五色，五色弗得不章。學無當於五官，五官弗得不治。師無當於五服，五服弗得不親。

君子大德不官，大道不器，大信不約，大時不齊。察於此四者，可以有志於學矣。

三王之祭川也，皆先河而後海，或源也，或委也，此之謂務本。

由楊海鋒老師編輯、注音，有錯誤敬請指正13588751475（681475）